ປັດຈຸບັນ ວຽກງານການກະກຽມຄວາມພ້ອມ ເພື່ອດໍາເນີນກອງປະຊຸມໃຫຍ່ຄັ້ງທີ VI ຂອງແນວລາວສ້າງຊາດແຂວງເຊກອງ ທີ່ຈະຈັດຂຶ້ນໃນທ້າຍເດືອນນີ້ ເຫັນວ່າໄດ້ມີຄວາມພ້ອມ 100%.
ວັນທີ 19 ມັງກອນ 2021 ນີ້ ທີ່ຫ້ອງປະຊຸມຫ້ອງວ່າການແຂວງ ຄະນະກໍາມະການຊີ້ນໍາລວມ ແລະບັນດາອານຸກໍາມະການກະກຽມກອງປະຊຸມໃຫຍ່ຄັ້ງທີ VI ຂອງຄະນະກໍາມະການແນວລາວສ້າງຊາດແຂວງ ໄດ້ຈັດກອງປະຊຸມລາຍງານຄວາມຄືບໜ້າ ຂອງການກະກຽມວຽກງານໃນດ້ານຕ່າງໆ ໂດຍການເປັນປະທານຂອງທ່ານ ນາງ ບຸນຮຽງ ບຸນຈິດ ກໍາມະການປະຈໍາພັກແຂວງ, ປະທານແນວລາວສ້າງຊາດແຂວງ ພ້ອມດ້ວຍບັນດາທ່ານຄະນະກໍາມະການຊີ້ນໍາລວມ, ອານຸກໍາມະການ ແລະໜ່ວຍງານຊ່ວຍວຽກຕ່າງໆເຂົ້າຮ່ວມ.
ທ່ານ ນາງ ບຸນຮຽງ ບຸນຈິດ ລາຍງານວ່າ: ມາຮອດປັດຈຸບັນ ວຽກງານການກະກຽມຄວາມພ້ອມ ເພື່ອດໍາເນີນກອງປະຊຸມໃຫຍ່ ຄັ້ງທີ VI ຂອງຄະນະກໍາມະການແນວລາວສ້າງຊາດແຂວງເຊກອງ ແມ່ນມີຄວາມພ້ອມໃນຫຼາຍດ້ານ ໂດຍສະເພາະວຽກງານດ້ານເນື້ອໃນ, ວຽກງານໂຄງປະກອບບຸກຄະລາກອນ, ວຽກງານ ປກຊ-ປກສ, ວຽກງານຂະບວນການ, ປະດັບປະດາ, ວຽກງານໂຄສະນາ ແລະ ສ້າງຂະບວນການຕ່າງໆ. ນອກນັ້ນ ຍັງໄດ້ປຸກລະດົມໃຫ້ທຸກເມືອງ ແລະ ພະແນກ, ຫ້ອງການຕ່າງໆອ້ອມຂ້າງແຂວງ ປະກອບສ່ວນສ້າງຂະບວນການຕ່າງໆ ເພື່ອເຮັດໃຫ້ແຂວງເຊກອງ ເປັນແຂວງທີ່ໜ້າຢູ່, ມີຄວາມສະຫງົບ, ປອດໄພ ແລະ ສະອາດງາມຕາ ເພື່ອກຽມຄວາມພ້ອມໃຫ້ແກ່ການດໍາເນີນກອງປະຊຸມໃຫຍ່ຄັ້ງທີ VI ຂອງຄະນະກໍາມະການແນວລາວສ້າງຊາດແຂວງ, ກໍຄືເພື່ອຂໍານັບຮັບຕ້ອນບັ້ນເລືອກຕັ້ງສະມາຊິກສະພາແຫ່ງຊາດຊຸດທີ IX ແລະ ສະມາຊິກສະພາປະຊາຊົນຂັ້ນແຂວງຊຸດທີ II ໃຫ້ມີບັນຍາກາດຟົດຟື້ນ ແລະປະສົບຜົນສຳເລັດຢ່າງຈົບງາມ.
ສຳລັບວຽກງານອະນາໄມ ແລະ ປະດັບປະດາຕົວເມືອງ ຜ່ານມາອານຸໂຄສະນາ, ພິທີການ, ຂະບວນການ ແລະ ຮັບແຂກ ກໍຄືໜ່ວຍງານປະດັບປະດາພາຍໃນ ແລະ ພາຍນອກໄດ້ເປັນເຈົ້າການ ແລະ ເຮັດດ້ວຍຄວາມຮັບຜິດຊອບສູງ ໂດຍສະເພາະວຽກງານຕົບແຕ່ງປະດັບປະດາທຸງຊາດ, ທຸງພັກ, ທຸງທີວ ແລະ ວຽກງານຕິດຕັ້ງປ້າຍຄຳຂວັນຕາມເສັ້ນທາງສໍາຄັນຕ່າງໆ ໃຫ້ມີຄວາມສວຍງາມ. ນອກນັ້ນ ຍັງໄດ້ປຸກລະດົມບັນດາເມືອງ, ພະແນກ, ຫ້ອງການ ແລະ ປະຊາຊົນບັນດາເຜົ່າໃຫ້ເອົາໃຈໃສ່ບັນດາວຽກງານປ້ອງກັນຊາດ-ປ້ອງກັນຄວາມສະຫງົບ, ວຽກງານຂະບວນການອອກແຮງງານຢູ່ບໍລິເວນທີ່ຕົນຮັບຜິດຊອບໃຫ້ມີຄວາມສະອາດງາມຕາ ແລະ ອື່ນໆ.